Lyngby har ikke betalt løn til deres spillere: Forventer afklaring fredag | 3point.dk
Lyngby har ikke betalt løn til deres spillere: Forventer afklaring fredag
Af 3point.dk @3pointdk · På 7th februar 2018
Lyngby Boldklub A/S meddelte i dag, at deres spillere og ansatte ikke har fået løn for januarmåned. Der forventes en afklaring fredag.
Lyngbys spillere havde givet klubben en frist til tirsdag aften kl. 23.59 til at betale dem den løn, som klubben skylder. Det meddelte Lyngby onsdag morgen, at de ikke havde været i stand til at overholde.
– Efter en lang dag hvor der er afdækket og forsøgt flere forskellige løsninger for at få fremskaffet de nødvendige midler til at betale løn til spillere, stab og administration m.fl., må vi desværre konstatere, at det ikke er lykkes at komme i mål rettidigt. Vi kan oplyse, at Lyngby Boldklub A/S ikke har betalt den skyldige løn i dag, skriver klubben på deres hjemmeside og fortsætter;
– Der har været drøftelser og forhandlinger omkring salg af klubben hele dagen samtidigt med, at der har været arbejdet på en kortsigtet løsning for at få betalt løn til tiden – en af mulighederne har været drøftelser med stærke lokale kræfter, som her til aften har meddelt, at de desværre ikke kan nå det inden midnat, men at de vil forsøge at samle en gruppe af lokale interessenter, der vil overtage klubben og levere den nødvendige finansiering minimum frem til sommeren 2018.
Klubben oplyser yderligere, at de håber at have en afklaring senest fredag. Situationen betyder, at spillerne nu kan ophæve deres kontrakter. Her kan du se en oversigt over Lyngbys trup.
Allerede torsdag skal divisionsforeningen have en besked om, hvorvidt Lyngby Stadion vil være klar til at afvikle kampen. Det kan du læse mere om ved at klikke her.